Augusztus 27.
Boldog Orosz Péter Pál fölszentelt vértanú
Szentéletű Poimén atyánk emléke
hajnali szolgálaton
Tropár 4. hang
Erényekben társa, * a püspöki trónon helyettese lévén az apostoloknak, * s isteni ihletéssel munkálkodván * a szemléletig emelkedtél föl; * ennek folytán az igazság igéit hirdetvén * utolsó csepp véredig küzdöttél a hitért, * szent Péter Pál fölszentelt vértanú, * imádd Krisztus Istent, *’ hogy üdvözítse a mi lelkünket!
Dicsőség… 8. hang
[bookmark: _GoBack]Könnyeidnek árja által a terméketlen pusztaságot megművelted, * midőn sok mélységes sóhaj és fáradság árán * százszoros gyümölcsöt termettél, * és az egész világ fényforrásává lettél, * csodáiddal beragyogva a földkerekséget, * Szent Poimén atya, imádd Krisztus Istent, *’ hogy üdvözítse lelkünket!
Most és… 8. hang
Ki miérettünk születtél a Szűztől, * és a keresztet elszenvedted, Jóságos, * és legyőzted halállal a halált, s föltámadtál, mint Isten, * ne vesd meg saját kezed alkotását, * hanem mutasd meg, ó kegyelmes, a te emberszeretetedet, * s fogadd el az érettünk esedező Istenszülőt, *’ és üdvözítsd a vétkes emberi nemet, Üdvözítő!
Az első zsoltárcsoport után az apostolok leülői
4. hang mintadallam
Szent apostolok vezérei, * és az egész földkerekség buzgó tanítói, *  imádjátok a mindenek Uralkodóját, * hogy adja meg az egész földkerekségnek a békességet *’ és a mi lelkünknek a nagy irgalmat!
Mintadallam: Hamar előzz meg...
A te tanítványaidat, Krisztus, * az egész földkerekséget beragyogó csillagokká tetted, * kik igehirdetésükkel a lelkeket megvilágosították. * Ezzel a bálványimádás tévelygését megszüntetted, * az istenfélelem tanításával a világot megvilágosítottad. * Az ő közbenjárásukra *’ üdvözítsd a mi lelkünket is!
Dicsőség... most és... Istenszülő-ének
Gyorsan fogadd el esedezéseinket, Istenszülő * és vidd föl isteni Fiad elé, szeplőtelen Úrnőnk, * mentsd meg azokat, kik hozzád menekülnek a veszélyekben, * törd le a szolgáid ellen támadó istentelenek fondorlatait, ó Tisztaságos, *’ és alázd meg azok vakmerőségét!
A második zsoltárcsoport után az apostolok leülői
4. hang. Mintadallam: Hamar előzz meg...
Az egész földre elhatott a ti igehirdetésetek, * ó dicsőséges apostolok, * és a tévelygés esztelen bölcsességét megszégyenítette, * az embereket a csalás mélységéből kiemelte, * s mindenkinek megmutatta az üdvösség útját, *’ azért titeket méltán magasztalunk.
A te tanítványaidat, Üdvözítő, * a hit hirdetőinek küldötted a világra, * ők pedig elvezették a népeket a te megismerésedre. * Mindenkit megvilágosítottak beszédük fénysugarával, * és elvetették az istenfélelem magvát. * Az ő közbenjárásukra *’ üdvözítsd a mi lelkünket is!
Dicsőség... most és... Istenszülő-ének.
Hallgasd meg, Nagyasszony, lelke nagy fájdalmából hozzád kiáltó szolgádat, * adj bűnbocsánatot sok gonoszságomra, * mert te vagy védelmezőm éjjel és nappal. * Ments meg, Istenszülő, a gehenna tüzétől, *’ s állíts engem a te Fiad és Istened jobbjára!
Sokirgalmú ének után
Tropár 3. hang 
Isteni véreddel ékesítetted az Egyházat, * mint bajnoka, fölszentelt vértanú, * a csalárdságot letiportad * és a híveknek szíveit hősies küzdelmeid által megvilágosítottad. *Azért emlékedet hittel ünnepelvén, ó legtisztesebb, * az Üdvözítőt dicsőítjük.	
Dicsőség… most és… Istenszülői ének
Parancsaidtól eltávoztam * és szenvedélyeimnek teljesen rabjává lettem, * folytonosan vétkezvén, én megátalkodott, * de már töredelmes szívvel kiáltok föl hozzád: * Méltass engem emberszeretetedre, ki elítéltettem, szülöttedért, * ki egyedül bűn nélkül való.
Kánon
I. óda. 8. hang
Énekeljünk az Úrnak, * ki népét a Vörös-tengeren átvezette, * győzelmi éneket, * mert ő dicsőségesen megdicsőült!
A Szentlélek forrósága, mely fölhevítette szívedet, atyánk, megszüntette a démonok fagyát és a szenvedélyek telét.
Az istenfélelem parazsával fölperzselted a szenvedélyek bozótját, az ítéletalkotás fáklyájává, a szenvedélymentesség világító tornyává lettél, ó boldog.
Válladon vitted keresztedet, buzgón követted azt, aki szeretettel hívott téged, atyánk, és a szerzetesek világítójává lettél.
Istenszülő-ének
A minden lény fölött való Isten-Ige, hogy teljesen megmenthessen, jóságával a te méhedben önként megtestesült, tisztaságos Szűzanya.
Katavászia 4. hang
Fölnyitom az én számat * és betelik ihletéssel, * és dicsőítő éneket hangoztatok neked, ó Anyakirálynő, * és fényesen ünnepelve téged, *’ örömmel hirdetem a te csodáidat.
III. óda. 8. hang. 
Te vagy a hozzád folyamodók erőssége, Urunk! * Te vagy a sötétben tévelygők világossága, * téged énekel az én lelkem.
Egész éjszakán át tartó virrasztásodat csodálták az angyalok, segítőtársaid voltak Istenhez intézett imádságaidban.
Lelked szemét megtisztítottad az érzékiség szennyétől, azért tisztán szemlélted a Láthatatlant.
Az önmegtagadás tejével táplálkoztál, szentéletű Poimén atya, s az erények magaslatára, a tökéletes szenvedélymentességre jutottál.
Istenszülő-ének
Te vagy az én menedékem, Szeplőtelen, s nem rettegek az ellenség támadásaitól. Te vagy az én pártfogóm, és így megfutamítom annak hadi rendjeit.
Katavászia 
A te magasztalóidat Istenszülő, * ki a kegyelem élő és kiapadhatatlan forrása vagy, * egy énekkarba összegyűjtvén, * lelkileg erősítsd meg, * és a te mennyei dicsőségedben *’ hervadhatatlan koszorúkkal jutalmazd!
Konták
4. hang. Minta: Megjelentél ma... [= Kijelentéd…]
Ragyogó küzdelmeidnek * szent emléknapja érkezett el ma, szentéletű atyánk, * hogy a hívők lelkét bevilágítsa, *’ Istenben bölcs Poimén, szentéletű atyánk.
Kathizma
3. hang. Minta: Az isteni hit megvallásában...
Az Úr volt a te pásztorod és te az ő szelíd báránya voltál, * az ellenséges farkasokat megfutamítottad, * a szent pályafutást elvégezted, * a mennyei akolban lakozol, boldog szentéletű atya! * Esedezzél Krisztus Istenhez, *’ hogy adja meg nekünk a nagy irgalmat!
Dicsőség… most és… Istenszülő-ének ugyanarra
Az isteni természetet le nem vetkőzte, * midőn a te méhedben megtestesült, * mert a megtestesült Isten volt az, * aki téged, mint anyát szűzen őrzött meg, * a szülés után is, miként előtte voltál. *’ Az egyedüli Isten, kit imádj, hogy ajándékozza nekünk a nagy irgalmat!
IV. óda. 8. hang
Hallottam, Uram, híradásodat és megdöbbentem, * hogy te, aki örök Isten vagy, * ki nem mondott parancsra megtestesültél és a Szűztől megszülettél. * Dicsőség a te eljövetelednek, * dicsőség a te erődnek, Krisztus! 
A Vigasztaló sugarait befogadó folttalan tükörré és isteni elragadtatások befogadó edényévé lettél, istenhordozó!
Könnyekkel öntözött, magasba törő, önmegtagadással ékesített és istenes gyümölcsökkel dúsan megrakott faként tűntél fel, atyánk!
Aszkézised fáradalmaival megmunkáltad lelked ugarát, s erények kövér kalászait és csodák kegyelmét teremted.
Istenszülő-ének
Szüzesség kincse és körülhatárolhatatlan természet lakóhelye, világosítsd meg sok szenvedély miatt elsötétült lelkemet!
Katavászia 
Az Istenség királyi székén dicsőségben ülvén, * mint könnyű felhőn leszállottál, legistenibb Jézus; * mindenható erőddel * – kérünk téged – üdvözítsd azokat, * kik kiáltják néked: *’ Dicsőség a te hatalmadnak Krisztus!
V. óda. 8. hang
Fölvirradva így kiáltunk hozzád: * Ments meg minket, Urunk, * mert te vagy az Isten, * rajtad kívül pedig mást nem ismerünk.
A nap hevét elviselted s méltóvá lettél a te Urad nagy örömére, dicséretre méltó Szentéletű!
Az önmegtagadás ligetének illatos rózsája voltál, az istenismeret illatával elárasztottad a földkerekség határait is.
A hajdan kérkedő kígyót földig aláztad s alázatosságoddal bekerítetted, atyánk!
Istenszülő-ének
A szülés után is szűznek magasztalunk téged, Istenszülő, mert az Isten-Igét szülted testben a világnak.
Katavászia
Mindenek csodálkoztak * a te mennyei dicsőségeden, * mert te, ó Szeplőtelen, * méhedben hordoztad a mindenség Istenét, * és szülted az örökkévaló Fiút, * ki a téged éneklőknek *’ békességet ajándékoz.
VI. óda. 8. hang. 
Fényes köntöst adj nekem, * nagyirgalmú Krisztus, én Istenem, * hiszen a te ruházatod fényesség.
Sok küzdelemmel elsorvasztottad a testiség feltörését és átmentél a halhatatlan életbe, magasztalásra méltó Poimén.
Önmegtagadást gyakoroltál, állandóan imádkoztál, tiszta szeretetre tettél szert, szentéletű, és az Isten folttalan tükrének bizonyultál.
Az úttalan pusztaságot jártad, a szenvedélyek pusztaságából kivetkőztél, s a mennyország polgárává lettél.
Istenszülő-ének
Kérlek téged, te egyetlen, ki angyali igére a testben megjelenő Igét fogadtad méhedbe, szabadítsd meg lelkemet a gonosz ellenség tőrétől!
Katavászia
A mennyei bölcsességű Istenanyának * mai napon legszentebb * és legáldottabb ünnepét ülvén, * jertek, hívek, örvendezve tapsoljunk *’ és a tőle született Istent dicsőítsük!
Konták
1. hang
Krisztus vértanújához esedezzünk ma mindnyájan, * mert ő könyörög a mi üdvösségünkért, * és mindnyájan hittel járuljunk elébe, * ő nyújtja felénk a kegyelem karjait; * ő űzi el tőlünk a démonok seregét, *’ mint a hit őrzője.
VII. óda. 8. hang
A héber ifjak a kemencében * bátran taposták a lángokat, * és a tüzet harmattá változtatván * így kiáltottak fel: * Áldott vagy, Urunk, Istenünk, mindörökké! 
Isten szemlélésével foglalkoztál, az Istentől jövő szellemi fényáradatban megvilágosultál, mindörökre a nappal fiává és a sötétségben levők valóságos világosságává lettél, Istenhordozó.
Fölemelkedtél a szenvedélytelenség magaslatára, testben angyalokat utánoztál, a Paradicsom boldogságát örökölted, ó boldog, és hangoztattad: Áldott vagy te, Istenünk!
A szenvedélytelenség sugarait ragyogtattad, a démonok ármánykodását homályba vontad, kártevésüktől sokakat megmentettél, szentéletű, akik hangoztatták: Áldott vagy te, Istenünk!
Istenszülő-ének
Íme, itt a Szűz, akiről a nagy Izaiás előre szólt a Szentlélekben, s aki méhében foganta és megszülte az Istent, akinek énekhangon zengjük: Áldott vagy te, Istenünk!
Katavászia
Nem hajoltak meg a jámbor ifjak * a bálványok előtt a Teremtő fölött, * hanem a tűzbüntetést bátran kiállván, * örvendezve énekelték: * Áldott vagy te atyáinknak dicsőített Istene!
VIII. óda. 8. hang
A dicsőség kezdet nélküli Királyát, * kitől reszketnek a mennyei erők, * áldozópapok, énekeljétek, * népek, magasztaljátok mindörökké!
Lelked lámpáját küzdelmeid olajával tápláltad, az elalvástól megőrizted, az enyészhetetlenség lakodalmas házába örömmel jutottál be, és ott élsz mindörökre.
Nem ingatták meg lelked tornyát a tisztátalan lelkek okozta viharok, mert a hit sziklájához erősítették, végtelenül boldog Istenhordozó!
Levetetted a szenvedélyek rút köntösét, a szent szenvedélytelenség szép ruháját vetted föl, atyánk, s együtt uralkodsz Krisztussal.
Istenszülő-ének
Tiszteletreméltó és legfenségesebb trónként magasztaljuk szüntelenül, hívek, az Isten Anyját, mert ő az egyetlen, aki a szülés után anya és szűz.
Katavászia
Az istenfélő ifjakat * hajdan a tüzes kemencében megőrzé a Szűznek szülöttje; * akkor ugyan csak képletben, * most pedig valóságban működvén, * az egész mindenséget dicsőítő énekre buzdítja: * Áldjátok az Urat az Úr minden művei, *’ és magasztaljátok őt mindörökké!
IX. óda. 8. hang
Minden fül megrettent * Isten kimondhatatlan megalázkodásának hírére, * hogy a Magasságbeli önként lejött megtestesülésre * és szűzi méhből emberré lett; * azért téged híven * szeplőtelen Istenszülőnek magasztalunk.
A világból lenyugodtál, mint valami csillag, de fölkeltél Krisztusnál, az igazságnak valóságos szellemi napjánál, végtelenül boldog, a híveknek pedig itt hagytad fénysugárként ragyogó erényeidet, s azok eloszlatják a lelkek sötétségét.
Drága dolog volt Isten előtt a te halálod, dicséretre méltó, mert a földön jámborul éltél, az ő parancsolatait és igazságait sértetlenül megőrizted, Poimén, azért felragyogott neked mint igaznak a nem alkonyodó világosság.
Az isteni szépségben gyönyörködsz, Isten fogadott fiává lettél és átistenültél, Poimén atya. A nagy világosság fényözönében állsz és tündökölsz, s a vágyva vágyott Úr közelében vagy. Emlékezzél meg ott azokról, akik tisztelik a te emlékedet! 
Istenszülő-ének
Megszüntetted, Isten Jegyese, egyetlen az asszonyok között, az ősszülők átkát, körülhatároltad és testben megszülted a Határtalant. Megújítottad, Szeplőtelen, a természet törvényeit, egyesítetted csodálatosan a hajdan egymástól eltávolodottakat.
Katavászia
A Szentlélek által megvilágosított * földi halandók örvendezzenek, * és a mennyei erők vigadozzanak, * ünnepet ülvén és az Istenanya tiszteletére mindnyájan kiáltván: * Üdvözlégy boldogságos *’ és szeplőtelen Istenszülő Szűz!
Fényének
Fölszentelt vértanúé
A föláldozottnak s egyben önmagát vérontás nélkül feláldozónak a vértanúkkal együtt saját véredet ajánlottad föl, azért most velük együtt magasztalunk, Szent Péter Pál fölszentelt vértanú.	
Szenté
Teljesen befogadtad az uralkodó Istenség hármasnapú fényét, végtelenül bölcs, az isteni természetből részesedve átistenültél. Esedezzél hozzá atyánk, hogy szabadítsa meg tisztelőidet s fényes emléked megünneplőit a veszedelmektől és a szorongásoktól, istenszerető, szentéletű Poimén, önmegtagadók ékessége!
Istenszülő-ének
Téged választott ki az Atya, szépséges liliom, tisztaságos Istenanya, a Szentlélek által, a Fiú lakóhelyének. Tövisek között talált reád, amint a szüzesség szépségével sugároztál, azért énekelünk neked, Isten Jegyese, és buzgón magasztalunk téged mi, akik általad üdvözülünk.
Dicséreti sztihirák
1. hang. Minta: Dicséretes vértanúk... 
Szíved tisztaságában * a fölfoghatatlan Isten * akaratát megértéd, * s benne szilárdul hittél, * ó boldog Péter Pál vértanú, * üdvhozó parancsait bölcsen megőrizted, * a szenvedéseket türelemmel elviselted, * és az örök boldogság elnyerésére *’ méltóvá tetted magadat. (kétszer)
Drága véreddel * megszentelted a földet, * a gonosz vér szennyét letörölted, * és fejedre * hervadhatatlan koszorút illesztettél, * azért esedezzél érettünk az Úrhoz, * ajándékozzon lelkünknek békességet *’ és gazdag kegyelmet.
Megszentelést nyerünk mi is mindnyájan, * kik a te szent küzdelmeidet * és harcaidat dicsőítjük, * ó Szent Péter Pál vértanú, * melyek által az angyalok lakótársává * és a vértanúk barátjává lettél, * kikkel együtt imádkozzál érettünk az Úrhoz, * ajándékozzon lelkünknek békességet *’ és gazdag kegyelmet.


Dicsőség... 5. hang
Hajnalcsillagnál szebben ragyogott föl ma * Krisztus bajnokának tisztes emléke, * mely a hívek szívét láthatatlan módon megvilágosítja, * és elűzi a lélek fellegeit * a Szentlélek működése és malasztja által. * Azért, vértanútisztelők, kiáltsunk föl: * Üdvözlégy, ki a híveknek az istenajándékozta malasztot megmutattad, * és a csodák sokaságát művelted, * esedezzél fáradhatatlanul * és szünet nélkül Krisztushoz mindazokért, * kik tehozzád folyamodnak, boldog Péter Pál vértanú, * jutalmazza meg örök élettel azokat, *’ kik a te emlékedet hittel ünneplik.

Most és…
A Király temploma és ajtaja, * palotája és trónja vagy, legtisztább Szűz, * ki által az én szabadítóm, Jézus Krisztus * a sötétségben alvóknak megjelent, mint az igazság napja, * ki megvilágítani akarta azokat, * kiket saját képére isteni kézzel alkotott. * Azért Legáldottabb, * ki anyai bizalommal viseltetel ő hozzája, * szüntelenül kérjed őt *’ a mi lelkünk üdvösségéért.

Tropár 4. hang
Erényekben társa, * a püspöki trónon helyettese lévén az apostoloknak, * s isteni ihletéssel munkálkodván * a szemléletig emelkedtél föl; * ennek folytán az igazság igéit hirdetvén * utolsó csepp véredig küzdöttél a hitért, * szent Péter Pál fölszentelt vértanú, * imádd Krisztus Istent, *’ hogy üdvözítse a mi lelkünket!
Dicsőség… Tropár 8. hang
Könnyeidnek árja által a terméketlen pusztaságot megművelted, * midőn sok mélységes sóhaj és fáradság árán * százszoros gyümölcsöt termettél, * és az egész világ fényforrásává lettél, * csodáiddal beragyogva a földkerekséget, * Szent Poimén atya, imádd Krisztus Istent, *’ hogy üdvözítse lelkünket!
Most és… 8. hang
Ki miérettünk születtél a Szűztől, * és a keresztet elszenvedted, Jóságos, * és legyőzted halállal a halált, s föltámadtál, mint Isten, * ne vesd meg saját kezed alkotását, * hanem mutasd meg, ó kegyelmes, a te emberszeretetedet, * s fogadd el az érettünk esedező Istenszülőt, *’ és üdvözítsd a vétkes emberi nemet, Üdvözítő!



